लखनऊ, 16 सितम्बर (हि.स.)। उत्तर प्रदेश की योगी सरकार तेलंगाना राज्य को 25 हजार कुन्टल ढैंचा का बीज उपलब्ध करायेगी। इसी तरह तेलंगाना सरकार भी यहां के किसानों की जरुरत के हिसाब से उत्तर प्रदेश को अच्छी किस्म का धान, चना, ज्वार-बाजरा एवं मक्के आदि के बीज उपलब्ध करायेगी। इस संबंध में प्रदेश के कृषि एवं कृषि अनुसंधान मंत्री सूर्य प्रताप शाही की उपस्थिति में उत्तर प्रदेश बीज निगम एवं तेलंगाना बीज निगम के बीच अनुबंध हुआ। इस अवसर पर श्री शाही ने उम्मीद जताई कि करार के तहत दोनों राज्य अपने यहां की अच्छी प्रजाति के बीजों का आदान-प्रदान करेंगे। इससे दोनों राज्यों के किसानों का विकास होगा। राज्य सरकार के एक प्रवक्ता ने रविवार को यहां बताया कि प्रदेश के कृषि एवं कृषि अनुसंधान मंत्री सूर्य प्रताप शाही आंध्र प्रदेश एवं तेलंगाना राज्य के कृषि संबंधी संस्थानों को देखने वहां गये हुए हैं। उन्होंने वहां तेलंगाना में किसानों द्वारा सहकारिता आधारित एवं संचालित मुल्कानूर को-आपरेटिव रुरल बैंक तथा मार्केटिंग सोसाइटी, करीम नगर का निरीक्षण किया तथा वहां के प्रगतिशील किसानों से कृषि संबंधी जानकारी प्राप्त की। इसके अलावा कृषि मंत्री ने तेलंगाना सरकार द्वारा संचालित नूजी वीडू बीज प्लांट एवं प्रोसेसिंग प्लांट का निरीक्षण किया तथा सीड हब के बारे में भी विस्तृत जानकारी ली। उन्होंने बालानगर में आरएएस योजना के तहत मछली उत्पादन केन्द्र का भ्रमण किया जहां आरएएस पद्धति से मछली का उत्पादन 30 से 40 प्रतिशत ज्यादा होता है। प्रवक्ता के अनुसार दोनों राज्यों के अधिकारियों द्वारा कृषि मंत्री के सम्मुख कृषि संबंधी प्रस्तुतीकरण भी किया गया। कृषि मंत्री ने तेलंगाना सरकार द्वारा चलायी जा रही किसान बंधु योजना तथा किसान बीमा योजना के बारे में भी जानकरी प्राप्त की। किसान बीमा योजना के तहत तेलंगाना सरकार प्रति किसान प्रतिवर्ष 2250 रुपये की बीमा धनराशि बीमित किसान का जमा करती है। किसी दुर्घटना मंे किसान की मृत्यु होने की दशा में 05 लाख रुपये बीमा धनराशि मिलती है। कृषि मंत्री श्री शाही ने उत्तर प्रदेश के अधिकारियों को निर्देश दिए हैं कि वे तेलंगाना राज्य की योजनाओं का विस्तृत अध्ययन करें और उसे उत्तर प्रदेश में भी लागू करने की सम्भावना का पता लगाएं। इस अवसर पर तेलंगाना के प्रमुख सचिव कृषि सी पार्थ सारथी, कृषि आयुक्त राहुल बोज्जा, निदेशक बीज प्रमाणीकरण एवं प्रबंध निदेशक बीज निगम डा. के. केशवुलू , अध्यक्ष तेलंगाना बीज निगम कोन्डावलू कोटस्ेवर राय, उत्तर प्रदेश बीज निगम के प्रबंध निदेशक एसके खरे, अपर निदेशक कृषि डा. बीपी सिंह, डा. केवी राजू आर्थिक सलाहकार उप्र सरकार के अलावा प्रगतिशील किसान ओपी राय, जीएम खान एवं सुब्रत शाही भी उपस्थित थे। हिन्दुस्थान समाचार/ पीएन द्विवेदी/सुनीत